Document ID: 32008R0008

ΚΑΝΟΝΙΣΜΌΣ (ΕΚ) αριθ. 8/2008 ΤΗΣ ΕΠΙΤΡΟΠΉΣ
της 11ης Δεκεμβρίου 2007
για την τροποποίηση του κανονισμού (ΕΟΚ) αριθ. 3922/91 όσον αφορά τις κοινές απαιτήσεις και τις διοικητικές διαδικασίες που εφαρμόζονται στις εμπορικές αεροπορικές μεταφορές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ
Έχοντας υπόψη: τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (1), και ιδίως το άρθρο 11 παράγραφος 1,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 3922/91 προβλέπει ότι η Επιτροπή εγκρίνει τις τροποποιήσεις των τεχνικών κανόνων και των διοικητικών διαδικασιών που περιέχει το παράρτημα III, οι οποίες απαιτούνται λόγω της επιστημονικής και τεχνικής προόδου.
(2)
Το παράρτημα III του κανονισμού (ΕΟΚ) αριθ. 3922/91, το οποίο περιέχει κοινούς τεχνικούς κανόνες και διοικητικές διαδικασίες που εφαρμόζονται στις εμπορικές αεροπορικές μεταφορές, βασίζεται στους εναρμονισμένους κανόνες που έχουν θεσπίσει ο Σύνδεσμος Αεροπορικών Αρχών (JAA), τις αποκαλούμενες κοινές αεροπορικές απαιτήσεις για εμπορικές αεροπορικές μεταφορές (Αεροπλάνα) (JAR-OPS 1), όπως τροποποιήθηκαν την 1η Ιανουαρίου 2005 (τροποποίηση 8).
(3)
Η JAR-OPS 1 τροποποιήθηκε την 1η Ιανουαρίου 2005 (τροποποιήσεις 9 έως 12), προκειμένου να βελτιωθούν οι απαιτήσεις ασφάλειας πτήσεων που περιείχε. Οι νέες απαιτήσεις πρέπει να εφαρμοσθούν χωρίς καθυστέρηση, και ούτως ή άλλως από την ημερομηνία έναρξης εφαρμογής του παραρτήματος III του κανονισμού (ΕΟΚ) αριθ. 3922/91, δηλαδή από τις 16 Ιουλίου 2008.
(4)
Επειδή οι τροποποιήσεις επείγουν ούτως ώστε οι ενδιαφερόμενοι αερομεταφορείς και αρχές πολιτικής αεροπορίας να έχουν στη διάθεσή τους τον απαραίτητο χρόνο να προσαρμοσθούν στις νέες απαιτήσεις, εφαρμόζεται η επείγουσα διαδικασία που προβλέπεται στο άρθρο 12 παράγραφος 4 του ιδίου κανονισμού.
(5)
Το παράρτημα III του κανονισμού (ΕΟΚ) αριθ. 3922/91 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας των αερομεταφορών που έχει συσταθεί βάσει του άρθρου 12 του κανονισμού (ΕΟΚ) αριθ. 3922/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα III του κανονισμού (ΕΟΚ) αριθ. 3922/1991 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 2007.

Labels: 10
7
13
3
8